Komisijos sprendimas
1999 m. gruodžio 10 d.
nustatantis sveikumo pažymėjimus, taikomus žmonėms vartoti skirtos želatinos ir žmonėms vartoti skirtos želatinos gamybos žaliavų importui iš trečiųjų šalių
(pranešta dokumentu Nr. C(1999) 3989)
(tekstas svarbus EEE)
(2000/20/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir ligų sukėlėjų atžvilgiu - Direktyvoje 90/425/EEB [1], prekybą Bendrijoje ir jų importą į Bendriją, su paskutiniais pakeitimais, padarytais Komisijos sprendimu 1999/724/EB [2], ypač į jos 10 straipsnio c punktą,
kadangi:
(1) Direktyvos 92/118/EEB II priedo 4 skyriuje nustatyti konkretūs sveikumo reikalavimai ruošiant žmonėms vartoti skirtą želatiną. Konkretūs reikalavimai taip pat nustatyti žmonėms vartoti skirtos želatinos ir žmonėms vartoti skirtos želatinos gamybos žaliavų importui iš trečiųjų šalių;
(2) turėtų būti nustatyti sveikumo pažymėjimų, kurie būtini importuojant žmonėms vartoti skirtą želatiną ir žmonėms vartoti skirtos želatinos gamybos žaliavas, pavyzdžiai;
(3) šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime nustatyti sveikumo pažymėjimų, taikomų žmonėms vartoti skirtos želatinos ir žmonėms vartoti skirtos želatinos gamybos žaliavų importui iš trečiųjų šalių, pavyzdžiai.
2 straipsnis
Kiekvieną žmonėms vartoti skirtos želatinos siuntinį lydi šio sprendimo I priede nustatytas sveikumo pažymėjimas.
3 straipsnis
Kiekvieną žmonėms vartoti skirtos želatinos gamybai naudojamų žaliavų siuntinį lydi šio sprendimo II priede nustatytas sveikumo pažymėjimas.
4 straipsnis
2 ir 3 straipsniuose minimi sveikumo pažymėjimai yra vieno lapo ir užpildomi bent viena valstybės narės, iš kurios teritorijos siunta pirmą kartą įvežama į Bendriją, oficialia kalba ir bent viena paskirties valstybės narės oficialia kalba.
5 straipsnis
Šis sprendimas taikomas nuo 2000 m. birželio 1 d.
6 straipsnis
Šis sprendimas skirtas valstybėms narėms.
Priimta Briuselyje, 1999 m. gruodžio 10 d.